



SZIGETSZENTMIKLÓS VÁROS   
ÖNKORMÁNYZATA   
KÉPVISELŐ-TESTÜLETÉNEK

12/2014. (V.05.) ÖNKORMÁNYZATI RENDELETE

a nem közművel összegyűjtött háztartási szennyvíz begyűjtésére vonatkozó közszolgáltatásról

*Egységes szerkezetben a 17/2015. (IV.30.), a 13/2016. (IV.28.), a 16/2017. (IV.27.), a 10/2018. (IV.26., a 10/2019. (IV.25.), a 10/2022. (VII.05.) önkormányzati rendelettel*



Szigetszentmiklós Város Önkormányzatának Képviselő-testülete a vízgazdálkodásról szóló 1995. évi LVII. törvény 45. § (6) bekezdésében kapott felhatalmazás alapján, testülete a vízgazdálkodásról szóló 1995. évi LVII. törvény 44/C. § (2) bekezdés és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. és 19. pontjában meghatározott feladatkörében eljárva a következőket rendeli el:

**1. Általános rendelkezések**

**1. §[[1]](#footnote-1)** A nem közművel összegyűjtött háztartási szennyvíz (a továbbiakban: szennyvíz) begyűjtésére, szállítására és ártalommentes elhelyezésére vonatkozó közszolgáltatást (a továbbiakban: közszolgáltatás) Szigetszentmiklós Város Önkormányzata (a továbbiakban: Önkormányzat) a Város közigazgatási területén közszolgáltató, annak hiányában a Fővárosi Katasztrófavédelmi Igazgatóság által kijelölt közérdekű szolgáltató (a továbbiakban: közszolgáltató) igénybevételével szervezi és tartja fenn.

**2. §[[2]](#footnote-2)** (1) A közszolgáltatás nyújtására kijelölt közszolgáltató az új közszolgáltatási szerződés megkötéséig, de legfeljebb 2027. március 31. napjáig Szigetszentmiklós Város egész területén a Faragó Környezetvédelmi Kft. (2366 Kakucs, Ipartelep 12-16., cégjegyzékszám: 13 09 195872, adószám: 12859375-2-13, KÜJ azonosító: 100 669 954, KTJ azonosító: 101 004 436).

(2) A közszolgáltató által az ártalmatlanításra és lerakásra használandó szennyvíztelep, illetőleg leürítő hely:

*a)* Albertfalvai átemelőtelep (Budapest XI. kerület, Hunyadi János út 16.),

*b)* Budapest XXI. kerület, Rév utca 3.,

*c)* Budapest XVII. kerület, Tói malom utcai koncentrált leürítőhely,

*d)* Dél-pesti szennyvíztisztító telep (Budapest XXII. kerület, Meddőhányó u. 1.)

**2. A közszolgáltatás ellátásának rendje**

**3. §** (1) A közszolgáltató a közszolgáltatást az ingatlantulajdonosok felé folyamatos rendelkezésre állással, napközben, az ingatlantulajdonos bejelentésétől számított 72 órán belül teljesíti.

(2) A közszolgáltató a közszolgáltatást csak jogszabályban meghatározott esetekben szüneteltetheti vagy korlátozhatja.

(3)[[3]](#footnote-3) A közszolgáltatási szerződés tartalmára vonatkozóan a nem közművel összegyűjtött háztartási szennyvíz begyűjtésére vonatkozó közszolgáltatási tevékenység részletes szabályairól szóló 455/2013. (XI.29.) Kormányrendelet 6-9. §-ának szabályait kell alkalmazni.

(4)[[4]](#footnote-4) A közszolgáltatási szerződésben – a külön jogszabályokban előírtakon kívül – rögzíteni kell:

*a)* a nem közművel összegyűjtött háztartási szennyvíz gyűjtésének módját, valamint elszállításának a bejelentéstől számított határidejét,

*b)* a közszolgáltató által igénybe vehető háztartási szennyvizet befogadó létesítményeket és azok pontos címét,

*c)* a közszolgáltatónak a lakosság és az ingatlantulajdonosok irányába fennálló tájékoztatási kötelezettségét és teljesítésének módját.

**4. §** (1) A közszolgáltatás teljesíthetőségének alapvető feltétele, hogy a tevékenység balesetmentesen, biztonságosan és a jogszabályoknak megfelelően elvégezhető legyen.

(2) A közszolgáltató csak az alapfelszereltséget igénylő, legalább 3/4 részben megtelt szennyvízgyűjtő berendezést köteles kiüríteni a rendelet mellékletében meghatározott közszolgáltatási díjért.

(3) A megrendelés beérkezését követően közszolgáltató jogosult a távolság, valamint az ingatlan természetbeni elhelyezkedésének ellenőrzésére abból a célból, hogy felmérje a megrendelés teljesíthetőségét.

(4) Amennyiben az ingatlan közút vagy magánút melletti telekhatára, vagy kerítése és a szennyvízgyűjtő berendezés távolsága meghaladja a 40 métert, közszolgáltató jogosult megvizsgálni, hogy a megrendelés teljesítéséhez milyen pótfelszerelések, például további csőcsatlakozások, vagy szivattyú közbeépítések szükségesek. A pótfelszerelések beépítése esetén közszolgáltató jogosult a rendelet mellékletében meghatározott közszolgáltatási díj 20 %-ával növelt összegének alkalmazására.

**5. §** A közszolgáltató a közszolgáltatás ellátását nem tagadhatja meg, kivéve

a) ha a szennyvíz veszélyes hulladéknak minősül,

b) ha a szennyvíz ismeretlen eredetű, annak veszélytelenségének megállapításáig,

c) ha a szennyvíz állaga olyan, amelyet a szállítójármű szivattyúja maximális terhelés mellett sem képes átszívni a szállítójármű tartályába,

d) a 4. § (1), (2) és (4) bekezdéseiben foglalt esetekben, ha a közszolgáltatás teljesíthetőségének feltételei nem állnak fenn.

**3. Az ingatlantulajdonos jogai és kötelezettségei**

**6. §[[5]](#footnote-5)** (1) A szennyvíznek a nem közművel összegyűjtött háztartási szennyvíz begyűjtésére vonatkozó közszolgáltatási tevékenység részletes szabályairól szóló 455/2013. (XI.29.) Kormányrendelet 1. § (2) bekezdése szerinti kötelező elszállítását az ingatlantulajdonosnak kell megrendelnie a közszolgáltatótól.

(2) Az üdülőingatlanok és az időlegesen használt ingatlanok tulajdonosai a közszolgáltatást szükség szerint, de minimum 3 évente egyszer kötelesek igénybe venni..

**7. §** Az ingatlantulajdonos köteles biztosítani a szennyvízgyűjtő berendezés megközelíthetőségét úgy, hogy a közszolgáltatást végző a kiürítését alapfelszereltségével el tudja látni.

**8. §** Az ingatlantulajdonos a közszolgáltatásért a rendelet mellékletében megállapított mértékű díjat köteles a közszolgáltatónak fizetni.

**4. A közszolgáltatás díja**

**9. §[[6]](#footnote-6)** A közszolgáltatás díját az Önkormányzat legalább egy éves díjfizetési időszakra állapítja meg, természetes személy ingatlantulajdonosok esetében a szippantott szennyvízre vonatkozó rezsicsökkentésről, valamint egyes törvényeknek a további rezsi csökkentéssel összefüggő módosításáról szóló 2013. évi CXIV. törvény 1 §-ában meghatározottak figyelembevételével.

**10. §** A közszolgáltatásért fizetendő díjat az ingatlanról begyűjtött szennyvíz mennyiségének és a rendelet melléklete szerinti, egységnyi díjtétel szorzata teszi ki.

**11. §[[7]](#footnote-7)** A megrendelőktől a közszolgáltató gyűjti be a nem közművel összegyűjtött háztartási szennyvíz szállítás és kezelés díját. A közszolgáltatási díj fizetése a gyűjtőakna ürítése után, készpénzfizetéssel történik. A készpénz átadását közszolgáltató átvételi nyugta adásával ismeri el, a számlát e-mailen (e-mail cím hiányában postai levélként) legkésőbb a szállítást követő munkanapon megküldi a megrendelő részére.

**12. §[[8]](#footnote-8)** A közszolgáltató a megrendelővel – kivéve a természetes személyeket – halasztott (utalással történő) fizetésben is megegyezhet. A közszolgáltató 5 napon belül számlát bocsát ki a gazdálkodó szervezet ingatlantulajdonos által fizetendő közszolgáltatási díjról. A számla alapján az ingatlantulajdonos a közszolgáltatási díjat a közszolgáltató részére utólag, a számla keltétől számított 8 napon belül köteles kiegyenlíteni.

**13. §[[9]](#footnote-9)** A közszolgáltató a díjhátralék, mint adók módjára behajtandó köztartozás behajtására a vízgazdálkodásról szóló 1995. évi LVII. törvény (a továbbiakban: Vgtv.) 44/E. §-ában foglaltak szerint intézkedik.

**5. Az adatkezelés**

**14.§** (1) Az ingatlantulajdonosok számára végzett közszolgáltatások nyilvántartásáról a vonatkozó jogszabályokban meghatározottak szerint a közszolgáltató gondoskodik. A közszolgáltató köteles az ingatlantulajdonos személyes adatainak kezelésével összefüggésben a hatályos adatvédelmi jogszabályok betartásáról gondoskodni.

(2)[[10]](#footnote-10) Az Önkormányzat talajterhelési díjjal, a közszolgáltatással és más, jogszabályban előírt feladataival kapcsolatban felmerült adatszolgáltatási igényeit közszolgáltató Önkormányzat kérésére és a Vgtv. 44/H. §-a alapján köteles teljesíteni.

**6. Záró rendelkezések**

**15. §** Ez a rendelet a kihirdetését követő napon lép hatályba.

**16. §** Hatályát veszti

1. a település folyékony hulladék szállításával, kezelésével kapcsolatos helyi közszolgáltatásról szóló 10/2005. (IV. 20.) önkormányzati rendelet,

2. a település folyékony hulladék szállításával, kezelésével kapcsolatos helyi közszolgáltatásról szóló rendelet módosításáról szóló 22/2006.(XII.20.) önkormányzati rendelet,

3. a település folyékony hulladék szállításával, kezelésével kapcsolatos helyi közszolgáltatásról szóló rendelet módosításáról szóló 9/2008.(III.28.) önkormányzati rendelet,

4. a település folyékony hulladék szállításával, kezelésével kapcsolatos helyi közszolgáltatásról szóló rendelet módosításáról szóló 35/2008.(XII.17.) önkormányzati rendelet,

5. a település folyékony hulladék szállításával, kezelésével kapcsolatos helyi közszolgáltatásról szóló rendelet módosításáról szóló 11/2010.(III.26.) önkormányzati rendelet.

|  |  |
| --- | --- |
| **dr. Matus-Borók Dóra s.k.** jegyző | **Szabó József s.k.** polgármester |

# ZÁRADÉK

Szigetszentmiklós Város Önkormányzatának Képviselő-testülete ezen rendeletét 2014. április 30. napján tartott ülésén alkotta, 2014. május 5. napján kihirdetésre került. Módosította a 17/2015. (IV.30.), a 13/2016. (IV.28.), a 16/2017. (IV.27.), a 10/2018. (IV.26.), a 10/2019. (IV.25.), a 10/2022. (VII.05.) önkormányzati rendelet.

**dr. Szilágyi Anita**  
jegyző

# 1. melléklet a 12/2014. (V.05.) önkormányzati rendelethez [[11]](#footnote-11)

1. A nem közművel összegyűjtött háztartási szennyvíz begyűjtésére, szállítására és ártalommentes elhelyezésére vonatkozó közszolgáltatás díja nem gazdálkodó szervezet ingatlantulajdonosok esetében:

|  |  |  |
| --- | --- | --- |
|  | A | B |
| 1. | 1-4 m3 mennyiségig: | 8.819 Ft + ÁFA |
| 2. | 4 m3 mennyiség felett: | 2.205 Ft + ÁFA /m3 - a nettó 8.819 Ft + ÁFA díjon felül |
| 3. | A rendelet 4. § (4) bekezdése szerinti esetben a közszolgáltatásért fizetendő díj: | A begyűjtött mennyiség után fizetendő közszolgáltatási díj 20%-kal növelt összege |

2. A nem közművel összegyűjtött háztartási szennyvíz begyűjtésére, szállítására és ártalommentes elhelyezésére vonatkozó közszolgáltatás díja gazdálkodó szervezet ingatlantulajdonosok esetében:

|  |  |  |
| --- | --- | --- |
|  | A | B |
| 1. | Köbméterenként: | 3.071 Ft + ÁFA |
| 2. | A rendelet 4. § (4) bekezdése szerinti esetben a közszolgáltatásért fizetendő díj: | A begyűjtött mennyiség után fizetendő közszolgáltatási díj 20%-kal növelt összege |

1. Módosította a 10/2022. (VII.05.) önkormányzati rendelet 1.§-a, hatályos 2022. július 6. napjától. [↑](#footnote-ref-1)
2. Módosította a 17/2015. (IV.30.) önkormányzati rendelet, hatályos 2015. május 6. napjától. Módosította a 13/2016. (IV.28.) önkormányzati rendelet, hatályos 2016. május 6. napjától. Módosította a 16/2017. (IV.27.) önkormányzati rendelet 1. §-a, hatályos 2017. május 6. napjától. Módosította a 10/2018. (IV.26.) önkormányzati rendelet 1. §-a, hatályos 2018. május 6. napjától. Módosította a 10/2019. (IV.25.) önkormányzati rendelet 1. §-a, hatályos 2019. május 6. napjától. Módosította a 10/2022. (VII.05.) önkormányzati rendelet 1.§-a, hatályos 2022. július 6. napjától. [↑](#footnote-ref-2)
3. Beépítette a 10/2022. (VII.05.) önkormányzati rendelet 2.§-a, hatályos 2022. július 6. napjától. [↑](#footnote-ref-3)
4. Beépítette a 10/2022. (VII.05.) önkormányzati rendelet 2.§-a, hatályos 2022. július 6. napjától. [↑](#footnote-ref-4)
5. Módosította a 10/2022. (VII.05.) önkormányzati rendelet 3.§-a, hatályos 2022. július 6. napjától. [↑](#footnote-ref-5)
6. Módosította a 10/2022. (VII.05.) önkormányzati rendelet 4.§-a, hatályos 2022. július 6. napjától. [↑](#footnote-ref-6)
7. Módosította a 10/2022. (VII.05.) önkormányzati rendelet 5.§-a, hatályos 2022. július 6. napjától. [↑](#footnote-ref-7)
8. Módosította a 10/2022. (VII.05.) önkormányzati rendelet 5.§-a, hatályos 2022. július 6. napjától. [↑](#footnote-ref-8)
9. Módosította a 10/2022. (VII.05.) önkormányzati rendelet 5.§-a, hatályos 2022. július 6. napjától. [↑](#footnote-ref-9)
10. Módosította a 10/2022. (VII.05.) önkormányzati rendelet 6.§-a, hatályos 2022. július 6. napjától. [↑](#footnote-ref-10)
11. Módosította a 10/2019. (IV.25.) önkormányzati rendelet 2. §-a, hatályos 2019. május 6. napjától. [↑](#footnote-ref-11)